การันตีประชานิยมดีที่1
ศอกกลับธนาคารโลกอย่ารู้ดียันทุกนโยบายช่วยอยู่ดีกินดี
25 พ.ค. 2555

ศอกกลับธนาคารโลกอย่ารู้ดียันทุกนโยบายช่วยอยู่ดีกินดี
“กิตติรัตน์” อัดธนาคารโลกไม่รู้จริง เข้าใจไทยผิวเผิน ชี้ประชานิยมทำคนมีความสุข-กระจายอำนาจสู่ประชาชน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยกรณีธนาคารโลกแสดงความเป็นห่วงนโยบายประชานิยมว่า หน่วยงานนานาชาติบางแห่งอาจไม่เข้าใจบางประเทศดีพอ อย่างกรณีงบเอสเอ็มแอล หากอยู่ที่ส่วนกลางก็จะไม่เข้าใจ และมักทำตัวเป็นพ่อรู้ดี คิดว่าโครงการนั้นเหมาะกับชุมชนหรือไม่ ทั้งๆ ที่คนที่รู้ดี คือ ชุมชนนั่นเอง
“ผมก็เห็นใจหน่วยงานนานาชาติ บางทีเขาดูไปทั่วโลก อาจดูแบบเผินๆ ดูแบบไม่เข้าใจในภาคปฏิบัติ เหมือนกับเรื่องงบเอสเอ็มแอลที่ไม่ใช่เรื่องง่ายที่ใครที่อยู่ในส่วนกลางที่อยู่ตรงไหนสักที่หนึ่ง จะปรามาสชุมชน ปรามาสปลายทางว่า เขาจะเข้าใจปัญหาไหม เขาจะเก่งไหม” นายกิตติรัตน์ กล่าว
นายกิตติรัตน์ กล่าวว่า นโยบายประชานิยมอย่างโครงการเอสเอ็มแอล หากเข้าใจจะพบว่าความจริงเป็นการกระจายอำนาจให้หมู่บ้านและชุมชน 8 หมื่นแห่ง ได้รับรู้ปัญหาของตัวเองและคิดแก้ปัญหาของตัวเอง ขณะที่รัฐบาลก็ไม่ได้จัดสรรงบประมาณให้สูงเกินกว่าเหตุ และยอดเงินนี้ชุมชนสามารถนำไปทำสิ่งที่เป็นประโยชน์และสร้างรายได้ระยะยาว 
นายกิตติรัตน์ กล่าวว่า ขอให้มั่นใจและสบายใจได้ว่าประเทศไทยมีเศรษฐกิจที่เข้มแข็ง และการดำเนินนโยบายประชานิคมมีการดูแลอย่างระมัดระวัง เช่น โครงการคืนภาษีรถคันแรกเป็นเพียงการเก็บภาษีมาก่อนและเก็บเงินภาษีในส่วนที่เกิน 1 แสนบาทไว้ ส่วนบ้านหลังแรกก็ทำให้คนมีโอกาส ทั้งยังขับเคลื่อนห่วงโซ่อุปทานในระบบเศรษฐกิจ ไม่ใช่เอาเงินไปแจก 
“ประชานิยมอื่นๆ รัฐบาลดูแลด้วยความระมัดระวัง ประชานิยมเป็นคำที่ดี คือ ทำแล้วประชามีความสุข มีความสุขเขาก็นิยม เช่น บ้านหลังแรก รถคันแรกก็เป็นโอกาสที่คนจะได้มีปัจจัยที่ 5 และ 6 ในระดับต้นทุนไม่สูงเกินไป อีกทั้งไม่ใช่แค่ความพอใจ แต่ยังเป็นเรื่องของการผลิตด้วย” นายกิตติรัตน์ กล่าว 
นายกิตติรัตน์ ย้ำว่า ยืนยันว่าหนี้สาธารณะไทยอยู่ในระดับปลอดภัย เพราะแม้ว่ารัฐบาลจะทำงบประมาณขาดดุลปีงบ 2556 อีก 3 แสนล้านบาท มีการกู้เงินลงทุนระบบน้ำและจัดตั้งกองทุนส่งเสริมการประกันภัยพิบัติ 4 แสนล้านบาท แต่รัฐบาลมีจัดการหนี้ไม่ใช่กู้อย่างเดียว 
“ตัวเลขหนี้ที่รวมกันเป็น 1.1 ล้านล้านบาท ฟังดูก็น่าตกใจและบอกว่า รัฐบาลนี้กู้เก่ง ผมก็เรียนว่า กู้เก่งแปลว่า กู้อย่างเดียวไม่ทำอะไรเลย แต่เรามีการจัดการหนี้ด้วย เช่น การออก พ.ร.ก.จัดการหนี้สินกองทุนฟื้นฟูฯ 1.14 ล้านล้านบาท ไม่ให้ต้องนำงบไปจ่ายเงินต้นและดอกเบี้ยปีละ 6.8 หมื่นล้านบาท ซึ่งเวิลด์แบงก์อาจไม่ทราบ” นายกิตติรัตน์ กล่าว
นายกิตติรัตน์ กล่าวว่า การแก้ปัญหาหนี้กองทุนฟื้นฟูฯ ที่ลดภาระงบจ่ายหนี้ดอกเบี้ย 6 หมื่นล้านบาท ขณะที่หนี้ก้อนใหม่ทำให้ต้องตั้งงบจ่ายดอกเบี้ยไม่เกิน 4 หมื่นล้านบาทเท่านั้น ต่างกัน 2 หมื่นล้านบาท